София, 4 август 2017 г.

**УВАЖАЕМИ ГОСПОДИН ПРЕЗИДЕНТ,**

Позволете ми да Ви поздравя по случай двадесет и петата годишнина от подписването на Договора за приятелски отношения и сътрудничество между Република България и Руската федерация.

Българо-руските отношения имат богати традиции, стабилна договорно-правна основа и се основават на културната, историческа и човешка близост и приятелските отношения между нашите народи.

Подписаният на 4 август 1992 г. основополагащ държавен документ е съставен в духа на вековното приятелство между нашите страни и народи. Убеден съм, че утвърденото уважение към разпоредбите на Договора, е стабилна основа за възходящото развитие на българо-руските отношения в условията на новите геополитически и икономически предизвикателства, в интерес на мира и благоденствието в Европа и света.

Република България желае да развива приятелски отношения с Руската федерация, основани на конструктивния диалог и взаимноизгодното сътрудничество. Позволете ми да изразя надежда, че с общи усилия ще успеем да намерим градивен подход, за да реализираме значителния потенциал на нашите двустранни отношения в редица области от взаимен интерес.

Очаквам Вашето посещение в Република България през 2018 г. във връзка с честването на 140-та годишнина от Освобождението на нашата страна да даде възможност за ползотворни разговори по всички въпроси от общ интерес.

Моля приемете моите най-сърдечни поздрави и пожелания за благоденствие, крепко здраве и успех на братския руски народ.

**РУМЕН РАДЕВ**

**ДО**

**Н. ПР. Г-Н ВЛАДИМИР ПУТИН**

**ПРЕЗИДЕНТ НА**

**РУСКАТА ФЕДЕРАЦИЯ**

**МОСКВА**